Poliția Română a lansat vineri un anunț referitor la scoaterea la concurs a 400 de posturi de agenți și ofițeri de poliție, precum și de personal contractual, prin încadrare directă, din sursă externă și reîncadrare. Înscrierile sunt deschise până pe data de 27 martie 2024, ora 16:00, inclusiv în zilele nelucrătoare.
Poliția Română scoate la concurs 400 de posturi
Conform anunțului făcut de IGPR, cele 400 de posturi disponibile sunt în specialități precum combaterea criminalității organizate, criminalistică, ordine publică, reținere și arestare preventivă, poliție rutieră, conducere câini, poliție transporturi și secretariat, documente clasificate și arhivă.
- combaterea criminalităţii organizate – analiză şi profil al drogurilor (15 posturi de ofiţer de poliţie, din sursă externă, în Bucureşti, Braşov, Craiova, Cluj-Napoca, Constanţa, Iaşi şi Timişoara);
- criminalistică (20 de posturi de ofiţer de poliţie, din sursă externă, în Constanţa, Cluj-Napoca, Iaşi şi Timişoara);
- ordine publică (10 posturi de ofiţer, prin reîncadrare şi 147 de agent, dintre care 7 prin reîncadrare şi 140 din sursă externă, la IPJ Constanţa);
- reţinere şi arestare preventivă (12 posturi de agent, dintre care 2 prin reîncadrare şi 10 din sursă externă, la IPJ Constanţa);
- poliţie rutieră (94 de posturi de agent, dintre care 5 prin reîncadrare şi 89 din sursă externă, la IPJ Constanţa);
- conductor câini (60 de posturi de agent de poliţie, din sursă externă, la nivel naţional);
- poliţie transporturi (32 de posturi de agent, dintre care 6 prin reîncadrare şi 26 din sursă externă, la IPJ Constanţa);
- secretariat, documente clasificate şi arhivă (10 posturi de personal contractual, din sursă externă, la IPJ Constanţa).
Probă eliminatorie de evaluare a performanței fizice
Procesul de selecție va include o probă eliminatorie de evaluare a performanței fizice în perioada 5-15 aprilie 2024 și o probă scrisă, susținută printr-un examen tip grilă pe data de 20 aprilie 2024.
Poliția Română mai precizează că pentru posturile de conductor câine, anunțul de concurs va fi publicat ulterior. Acesta va conţine condiţiile de înscriere, probele de concurs şi calendarul de desfăşurare.
De asemenea, pentru posturile de personal contractual, procesul de selecție va urma prevederile Hotărârii nr. 1.336 din 28 octombrie 2022, pentru aprobarea Regulamentului-cadru privind organizarea și dezvoltarea carierei personalului contractual din sectorul bugetar plătit din fonduri publice.